Abid Raja

Utdanning og karriere

Raja gikk på Foss videregående skole. Han tok mellomfag i kriminologi i 2001 og studier i Human Rights og Behavioural Sciences in Law ved University of Southampton i 2000. I 2002 tok han juridisk embetseksamen og i 2004 en master i vitnepsykologi ved University of Oxford. For å studere ved Oxford fikk han det norske Oxford-stipendet som den første med innvandrerbakgrunn. Som student ved Oxford var han tilknyttet liberale Wadham College. 
Raja arbeidet i studietiden deltid som studieveileder og studieteknikksunderviser ved Universitetet i Oslo. Han begynte juristkarrieren med praktikantopphold hos advokatfirmaene Schjødt, Kvale & co og Wikborg Rein mellom 2000 og 2002. Raja ble så advokatfullmektig hos advokatfirmaet Almestad 2002–2005 og har etter det vært ansatt som advokatfullmektig og advokat hos Hestenes og Dramer. Hans arbeidsområder har vært strafferett, prosess, fast eiendom og kontraktsrett.
I oktober 2008 sluttet Raja som forsvarsadvokat og begynte i ny jobb som nemndleder (embetsmann) i Utlendingsnemnda. Fra oktober 2011 hadde Raja permisjon fra UNE for å vikariere som politiadvokat ved Politiets utlendingsenhet. Året etterpå ble han utsendt som norsk ambassadesekretær for visum og utlendingssaker ved den norske ambassaden i New Delhi.  
Rajas foreldre kom til Norge tidlig i 1970-årene. Han gav i april 2008 ut sin selvbiografi med tittelen Talsmann, der han tar opp kulturelle og religiøse dilemmaer som religiøs fundamentalisme, rasisme, arrangerte ekteskap, undertrykking av kvinner, barneoppdragelse, norskopplæring og utfordringene som knytter seg til å være muslim i Vesten. Boken har mottatt gode kritikker. I 2010 ga han ut boka Dialog som ble omtalt som «en bragd» av Dagsavisen, og fikk terningkast 5 i VG.

Politikk og samfunnsengasjement

Raja er kjent som debattant i TV, radio og presse siden slutten av 1990-tallet. Han har særlig vært aktiv i debatter relatert til innvandring, integrering, krim, justis og utdannelse, oftest som talsmann for det norsk-pakistanske miljøet. Han debuterte som «offentlig» samfunnsdebattant i mai 1999 i Per Ståle Lønnings debattprogram Sentrum på TV 2. Tema var rasisme og innvandringspolitikk, og motdebattant var Frps leder Carl I. Hagen. Raja gikk til frontalangrep på Hagen og anklagde ham åpent for å skape rasisme og fremmedhat i det norske folk..
I 2000 markerte han seg i debatten om bønnerop i Oslo, da som representant for World Islamic Mission. Han ble i første halvdel av 2000-tallet kjent for standpunkter om at norske muslimer bør sverge ved Koranen i rettssalen, at arrangert giftermål og tvangsekteskap slett ikke er det samme og at Norge bør bygge skole i Pakistan. 
I selvbiografien Talsmann fra 2008 forteller han om seg selv at han var relativt konservativ i samfunnsspørsmål de første årene som samfunnsdebattant, men at han har fått en mer liberal holdning de senere år. Hans dreining i liberal retning har fra enkelte i det norsk-pakistanske miljøet medført kritikk om at han har blitt «for norsk».
I perioden 2009-2013 møtte Raja som vararepresentant på Stortinget og fikk være med på sette storting både 2009 og 2010.
Ved stortingsvalget i 2013 ble Raja valgt inn fast fra Akershus.

Verv

Han var medlem av Senter mot etnisk diskriminering 1997–1998 og av Kontaktutvalget mellom Innvandrere og Norske Myndigheter i 1998–2002 samt Utlendingsnemnda i 2002–2003. Han har siden 2002 vært medlem av Det kriminalitetsforebyggende råd. Han er også medlem av Den Norske Advokatforening og Forsvarergruppen. Høsten 2009 ble han valgt inn i Europabevegelsens sentralstyre. Han er også medlem av Likestillingsnemnda. 
Raja ble sammen med Bushra Ishaq tildelt Fritt Ords pris i 2010 for sitt bidrag til å åpne for dialog mellom ungdommer, da spesielt fra minoritetsungdom.
Han har som stortingsrepresentant både stiftet og sitter i det internasjonale styret til International Panel of Parliamentarians for Freedom of Religion or Belief som er et internasjonalt parlamentarikernettverk som jobber for å fremme religions- og livssynsfrihet i verden. Som ledd i dette arbeidet har Raja bidratt til å avholde tre internasjonale konferanser i Oslo, New York og Berlin og foretatt aktive politiske skritt for å få til endinger i Myanmar, Sudan, Pakistan og Vietnam. 
I 2010 stiftet han tenketanken Minotenk.